CELEX: 62007TN0042
Language: bg
Date: 2007-02-16 00:00:00
Title: Дело T-42/07: Иск, предявен на 16 февруари 2007 г. — Dow Chemical и други/Комисия

14.4.2007   
            
            
               BG
            
            
               Официален вестник на Европейския съюз
            
            
               C 82/47
            
         Иск, предявен на 16 февруари 2007 г. — Dow Chemical и други/Комисия
   (Дело T-42/07)
   (2007/C 82/100)
   Език на производството: английски
   Страни
   
      Ищци: The Dow Chemical Company (Midland, Съединени американски щати), Dow Deutschland Inc. (Schwalbach, Германия), Dow Deutschland Anlagengesellschaft mbH (Schwalbach, Германия), Dow Europe GmbH (Horgen, Швейцария), [представители: D. Schroeder, P. Matthey, T. Graf, адвокати]
   
      Ответник: Комисия на Европейските общности
   Искания на ищците
   
               —
            
            
               Dow Chemical Company иска от Съда да се отмени решението, дотолкова доколкото то се отнася до него,
            
         
               —
            
            
               Dow Deutschland Inc. иска от Съда да се отмени член 1 от решението, дотолкова доколкото според този текст Dow Deutschland Inc. е нарушило член 81 ЕО и член 53 от Споразумението за създаване на европейско икономическо пространство от 1 юли 1996 година,
            
         
               —
            
            
               всички ищци (включително Dow Chemical Company по евентуалния иск) искат от Съда съществено да бъде намален размерът на наложената им глоба,
            
         
               —
            
            
               всички ищци искат:
               
                           —
                        
                        
                           да се осъди Комисията да заплати съдебните и други разноски във връзка с правния спор, както и разноските, претърпени от ищците за предоставяне на банкова гаранция вместо глобите на ищците до произнасяна на решението от Съда и
                        
                     
                           —
                        
                        
                           да се предприемат всички други мерки, които този Съд счете за подходящи.
                        
                     
         Правни основания и основни доводи
   С предявения иск ищците претендират частичната отмяна на Решение C(2006) 5700 окончателен на Комисията от 29 ноември 2006 година по дело COMP/F/38.638 — Бутадиенов каучук и стирен — бутадиенов каучук, получен чрез емулсия, с което Комисията констатира, че ищците заедно с други предприятия са нарушили членове 81 ЕО и 53 от Споразумението за създаване на европейско икономическо пространство, като са се споразумели относно ценови цели за продуктите, разпределяне на клиентите чрез съглашения за избягване на агресивна конкуренция и обмен на чувствителна търговска информация свързана с цените, конкурентите и клиентите в секторите на бутадиеновия каучук и на стирен — бутадиеновия каучук, получен чрез емулсия.
   В подкрепа на иска си ищците изтъкват следните 3 принципни основания:
   
                
            
            
               Чрез първото основание, което включва три аспекта, Dow Chemical Company (наричано по-надолу „TDCC“) претендира, че Комисията е допуснала правна грешка: а) като е приела, че TDCC е извършило нарушение, позовавайки се на презумпцията, че изцяло притежаваното дъщерно предприятие задължително следва инструкциите, дадени от предприятието — майка, без да провери дали предприятието — майка всъщност е упражнило такава власт; б) като му е наложила глоба, държейки го по този начин отговорно за нарушенията, извършени от дъщерните му предприятия; в) като не е упражнила дискреционното си право, решавайки дали да адресира решението си към TDCC.
            
         
                
            
            
               С второто основание Dow Deutschland Inc. и TDCC поддържат, че Комисията е допуснала правна и фактическа грешка като е определила продължителността на участието на Dow Deutschland Inc. в нарушението, избирайки 1 юли 1996 година за начална дата за нарушението.
            
         
                
            
            
               С третото основание ищците претендират, че Комисията е направила фактическа и правна грешка в изчисляване на основния размер на наложените им глоби. По-точно, твърди се, че грешки са допуснати във връзка с оценката на сериозността на нарушението, с различното третиране, приложено от Комисията, към началните размери, коефициента за увеличаване размера на глобата с цел възпиране на бъдещи нарушения и най-накрая към увеличаване на началния размер на глобите с оглед продължителността на нарушението.